CELEX: 32006R0065
Language: lv
Date: 2006-01-13 00:00:00
Title: Komisijas Regula (EK) Nr. 65/2006 ( 2006. gada 13. janvāris ), ar kuru groza Komisijas Regulu (EK) Nr. 622/2003, ar ko nosaka pasākumus kopēju pamatstandartu īstenošanai aviācijas drošības jomā   (Dokuments attiecas uz EEZ)

17.1.2006   
            
            
               LV
            
            
               Eiropas Savienības Oficiālais Vēstnesis
            
            
               L 11/4
            
         
      KOMISIJAS REGULA (EK) Nr. 65/2006
   (2006. gada 13. janvāris),
   ar kuru groza Komisijas Regulu (EK) Nr. 622/2003, ar ko nosaka pasākumus kopēju pamatstandartu īstenošanai aviācijas drošības jomā
   (Dokuments attiecas uz EEZ)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Eiropas Parlamenta un Padomes 2002. gada 16. decembra Regulu (EK) Nr. 2320/2002 par kopīgiem noteikumiem civilās aviācijas drošības jomā (1), un jo īpaši tās 4. panta 2. punktu,
   tā kā:
   
               (1)
            
            
               Atbilstīgi Regulai (EK) Nr. 2320/2002 Komisijai ir jāpieņem pasākumi, kas vajadzīgi, lai visā Eiropas Kopienā ieviestu kopējus pamatstandartus aviācijas drošības jomā. Komisijas 2003. gada 4. aprīļa Regula (EK) Nr. 622/2003, ar ko nosaka pasākumus kopēju pamatstandartu īstenošanai aviācijas drošības jomā (2), bija pirmais tiesību akts, kurā paredzēti šādi pasākumi.
            
         
               (2)
            
            
               Jāparedz kopējos pamatstandartus precizējoši pasākumi.
            
         
               (3)
            
            
               Jo īpaši jāparedz iespēja izmēģinājuma veidā ierobežotu laiku pārbaudīt jaunas tehnoloģijas un procedūras. Šādi izmēģinājumi nedrīkst ierobežot aviācijas drošības kopējo līmeni.
            
         
               (4)
            
            
               Attiecīgi jāgroza Regula (EK) Nr. 622/2003.
            
         
               (5)
            
            
               Šajā regulā paredzētie pasākumi ir saskaņā ar Civilās aviācijas drošības komitejas atzinumu,
            
         IR PIEŅĒMUSI ŠO REGULU.
   1. pants
   Regulā (EK) Nr. 622/2003 iekļauj šādu 3.a pantu:
   
      “3.a pants
      Jaunas tehniskās metodes un procedūras
      1.   Dalībvalstis var atļaut izmantot drošības pārbaudei tehnisko metodi vai procedūru, kas atšķiras no pielikumā paredzētām metodēm un procedūrām, ar nosacījumu, ka:
      
                  a)
               
               
                  to izmanto, lai izvērtētu jaunu attiecīgās drošības pārbaudes veikšanas veidu, un
               
            
                  b)
               
               
                  tas neradīs negatīvu ietekmi uz sasniegto aviācijas drošības kopējo līmeni.
               
            2.   Vismaz četrus mēnešus pirms plānotās ieviešanas attiecīgā dalībvalsts rakstiski informē Komisiju un pārējās dalībvalstis par ierosināto jauno metodi vai procedūru, ko tā plāno atļaut, pievienojot novērtējumu, kurā norādīts, kā tā garantēs, lai jaunās metodes vai procedūras piemērošana atbilstu 1. punkta b) apakšpunkta prasībām. Paziņojumā iekļauj arī sīku informāciju par vietu(-ām), kurā(-s) tiks izmantota metode vai procedūra, un novērtējuma plānoto ilgumu.
      3.   Ja Komisija dalībvalstij sniedz pozitīvu atbildi vai ja trīs mēnešu laikā no rakstiskā paziņojuma saņemšanas nav saņemta atbilde, dalībvalsts var atļaut jaunās metodes vai procedūras ieviešanu.
      Ja Komisijai nav pārliecības, ka ierosinātā jaunā metode vai procedūra sniegs pietiekamas garantijas, ka Kopienā tiks nodrošināts kopējais aviācijas drošības līmenis, Komisija par to informē dalībvalsti trīs mēnešu laikā pēc 2. punktā minētā paziņojuma saņemšanas, izskaidrojot savus apsvērumus. Šādā gadījumā attiecīgā dalībvalsts nesāk metodes vai procedūras ieviešanu, kamēr Komisija nav paudusi savu atbalstu.
      4.   Vienas tehniskās metodes vai procedūras maksimālais novērtēšanas laikposms ir 18 mēneši. Komisija var pagarināt šo novērtēšanas laikposmu ne ilgāk par 12 mēnešiem ar nosacījumu, ka dalībvalsts sniedz atbilstīgu pamatojumu šādam pagarinājumam.
      5.   Ne retāk kā reizi sešos mēnešos novērtējuma laikā attiecīgās dalībvalsts atbildīgā iestāde sniedz Komisijai pārskatu par novērtējuma gaitu. Komisija informē pārējās dalībvalstis par novērtējuma pārskata saturu.
      6.   Neviens novērtējuma laikposms nedrīkst pārsniegt 30 mēnešus.”
   
   2. pants
   Spēkā stāšanās
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2006. gada 13. janvārī
      
         
            Komisijas vārdā —
         
         
            priekšsēdētāja vietnieks
         
         Jacques BARROT
         
      
   
   
      (1)  OV L 355, 30.12.2002., 1. lpp. Regulā grozījumi izdarīti ar Regulu (EK) Nr. 849/2004 (OV L 158, 30.4.2004., 1. lpp.).
   
      (2)  OV L 89, 5.4.2003., 9. lpp. Regulā jaunākie grozījumi izdarīti ar Regulu (EK) Nr. 857/2005 (OV L 143, 7.6.2005., 9. lpp.).